**Pressemelding**

2. mars 2016

**Solid vekst for Komplett  
  
Nordens største netthandelskonsern, Komplett Group, hadde en omsetning på 7,29 milliarder kroner i 2015, en vekst på hele 25,2 prosent sammenlignet med 2014.**

* Veksten i netthandel fortsetter med samme styrke og stadig flere kategorier er interessante for oss, sier Ole Vinje, konsernsjef i Komplett Group. Vi legger bak oss et rekordår med oppkjøp og lansering av nye kategorier.

I februar 2015 kjøpte Komplett Group aksjemajoriteten i den tyske netthandelsaktøren Comtech. Investeringen markerer en ny satsning utenfor Norden, økte volumer og større innkjøpskraft. I november ble Komplett Apotek lansert i Norge. Ambisjonen er å bli landets største nettapotek, og ikke minst utfordre en stor, etablert bransje.

* Vår strategi er å utvikle konsernet fra elektronikk til et shoppingeldorado. Vi er kontinuerlig på jakt etter spennende vekstbransjer, og erfarer at riktig spisskompetanse og kontaktnett er avgjørende suksesskriterier. Babybanden hvor vi gikk inn på eiersiden i 2014 er et godt eksempel på det. I fjor tredoblet de omsetningen, sier Vinje.

Ambisjonene til Komplett i 2016 er store, og målet er å passere 8 milliarder ved årsskiftet. Komplett sin nye markedsplass der eksterne aktører kan selge produkter er under utvikling.

* Gjennom løsningen vil vi la andre nettselskaper selge sine produkter via våre nettbutikker. Vi skal løfte shoppingopplevelsen til et nytt nivå, avslutter Ole Vinje.

**For mer informasjon kontakt:**

Ole Vinje, konsernsjef Komplett Group – mobil 90 08 94 21

**Komplett Group årsresultat 2015**

|  |  |  |  |
| --- | --- | --- | --- |
| **Resultat** | **2015** | **2014** | **Endring** |
| (Alle tall i NOK 1000) |  |  |  |
| Driftsinntekter | 7 286 748 | 5 821 706 | 25,2% |
| Driftsresultat (EBITDA) | 182 985 | 150 370 | 21,7% |
| Driftsresultat (EBIT) | 135 471 | 106 965 | 26,6% |
| Resultat før skatt (EBT) | 120 978 | 74 999 | 61,3% |

**Komplett Group**

Komplett Group er Nordens største netthandelsaktør med 16 nettbutikker. Komplett Group har 800 ansatte og hovedkontor i Sandefjord. Les mer på: [www.komplettgroup.com](http://www.komplettgroup.com)